Správa je predkladaná v zmysle §18 f, zákona NR SR č. 369/1990 Zb. o obecnom zriadení, v znení neskorších zmien a doplnkov a Štatútu mesta Košice §18 ods. 4 písmeno a) od posledného rokovania Mestského zastupiteľstva v Košiciach konaného dňa 04.11.2010.
Súčasťou tejto správy sú správy o výsledku kontrol, ktoré boli vykonané v súlade s Plánom kontrolnej činnosti Útvaru hlavného kontrolóra mesta Košice na II. polrok 2010 (ďalej len ÚHK) v Základnej škole Park Angelinum č.8, Košice a v Bytovom podniku mesta Košice s.r.o. (ďalej len BPMK). 
1.	Správa o výsledku kontroly nakladania s majetkom a vybraných položiek príjmov a výdavkov v 
Základnej škole Park Angelinum č. 8, Košice.
Cieľom kontroly bolo zistiť hospodárenie a dodržiavanie príslušných ustanovení všeobecných záväzných predpisov a interných predpisov. Kontrola sa týkala obdobia za rok 2009. 
ÚHK sa zameral pri kontrolnej činnosti na: 
•	hospodárenie s majetkom, 
•	príjmy a výdavky, 
•	dodržiavanie rozpočtových pravidiel a finančného plánu, 
•	inventarizáciu majetku. 
V  kontrolovanom subjekte bolo v jednom prípade zistené porušenie pravidiel prenajímania majetku v školských zariadeniach. Bližšie informácie sú uvedené v správe o výkone kontroly. Správa obsahuje stanovisko štatutára k zisteným nedostatkom a prijaté opatrenia kontrolovaného subjektu.
2.	Správa o výsledku kontroly hospodárenia, nakladania s majetkom a vybraných položiek výnosov a nákladov v BPMK. 
Cieľom kontroly bolo zistiť, ako sa v kontrolovanom subjekte dodržiavajú príslušné ustanovenia všeobecných záväzných predpisov a interných predpisov. Kontrola sa týkala obdobia roku 2009 a  I. polroku 2010. ÚHK sa zameral pri kontrolnej činnosti na: 
•	výsledky hospodárenia a plnenie hlavných finančných ukazovateľov,
•	inventarizáciu majetku, 
•	obstarávanie dlhodobého majetku,
•	pohľadávky a záväzky,
•	náklady a výnosy,
•	verejné obstarávanie.
V krátkosti uvádzam nedostatky, ktoré boli zistené počas výkonu kontroly: 
•	kontrolou inventarizácie majetku bolo zistené, že inventúrne súpisy neobsahovali zákonom o účtovníctve stanovené údaje, neboli podpísané hmotne zodpovednou osobou a osobami zodpovednými za zistenie skutočného stavu (DIK) a neobsahovali inventarizačné rozdiely. Tiež neobsahovali vyjadrenie zamestnancov k  inventarizačným rozdielom. Tieto nedostatky boli zistené v piatich strediskách BPMK. Ide o nedodržanie zákona č. 431/2002 Z. z. o účtovníctve § 30 a § 8 . 
•	kontrolou pohľadávok  bolo zistené, že kontrolovaný subjekt nevytvára opravné položky k pohľadávkam. Ide o zníženie hodnoty majetku oproti jeho oceneniu v účtovníctve. Opravné položky sa k pohľadávkam tvoria najmä vtedy, ak pohľadávky, pri ktorých je opodstatnené predpokladať, že ju dlžníci úplne alebo čiastočne nezaplatia alebo k sporným pohľadávkam voči dlžníkom, s ktorými sa vedie spor o ich uznanie. Kontrolovaný subjekt nedodržuje zásadu opatrnosti podľa § 18 postupov účtovania Opatrenie MF SR zo 16.12.2002 č. 23054/2002-92. Je potrebné venovať zvýšenú pozornosť vymáhaniu pohľadávok zo strany BPMK.   
•	kontrolou bolo zistené, že kontrolovaný subjekt neúčtuje poskytnuté preddavky správne. Ide o Opatrenie MF SR č. 23054/2002-92 zo 16.12.2002 § 49 ods. 4. 
•	kontrolou bolo zistené, že preplatky  za bytové a nebytové jednotky sa neevidujú na samostatnom účte (depozitný účet), 
•	kontrolou bolo zistené, že nie sú určené paušálne náhrady v zmysle zákona č. 283/2002
Z. z. o cestovných náhradách, 
•	kontrolou bolo ďalej zistené, že v troch prípadoch neboli dodržané pravidlá prenajímania majetku mesta  Košice.

Bližšie informácie sú uvedené v správe o výkone kontroly v kontrolovanom subjekte. Správa obsahuje stanovisko k zisteným nedostatkom a prijaté opatrenia kontrolovaného subjektu. 

	Svoju činnosť od posledného zasadnutia MZ v Košiciach som vykonávala v nasledujúcich oblastiach:
A.	Podnety verejnosti
•	Podnet fyzickej osoby (ďalej len FO) týkajúci sa zmluvy o výkone správy
V tomto prípade išlo o výkon správy, ktorý poskytuje BPMK v rámci svojej podnikateľskej činnosti pre vlastníkov bytov. Podľa charakteru som podnet zaradila do programu prebiehajúcej kontroly v BPMK a informovala som FO o tejto skutočnosti písomne. Pri výkone kontroly v BPMK sa zistilo, že FO podpísala zmluvu o výkone správy. Týmto zistením sa stal podnet bezpredmetný. FO dostala písomnú odpoveď. 

•	Podnet FO týkajúci sa využívania služobných vozidiel na súkromné účely (článok v denníku Korzár, leto 2009) a oddelenia správy komunikácií MMK (retardér na pozemnej komunikácii)
V tomto prípade FO obdržala odpoveď po šetrení podnetu. V predmetnom podnete išlo o služobné vozidlá, ktoré využíva MMK. V súčasnosti má mesto Košice pripravenú internú smernicu o podmienkach užívania služobných motorových vozidiel a pripravuje do budúcnosti elektronické riešenie správy služobných vozidiel. Vo veci miestnych komunikácií som odporučila FO  obrátiť sa s požiadavkou na MČ Košice – Barca, nakoľko správcom miestnych komunikácií II. triedy, na ktorých nepremáva MHD, na komunikáciách III. a IV. triedy a na účelových komunikáciách je samotná mestská časť. 
B.	Výkon kontroly mimo plánu na II. polrok 2010
So zamestnancami ÚHK som vykonala tematickú kontrolu na oddelení majetkovom MMK. Cieľom kontroly bolo zistiť dodržiavanie lehoty znaleckých posudkov pri priamom predaji majetku mesta za obdobie roka 2009. Náhodným spôsobom bolo skontrolovaných 35 prípadov. Kontrolovalo sa 26 kúpnych zmlúv týkajúcich sa predaja budov a nebytových priestorov a 9 kúpnych zmlúv o predaji pozemkov. Zákon č. 138/1991 Zb. o majetku obcí bol novelizovaný novelou zákona č. 258/2009 
Z. z. ktorý menil a dopĺňal hore uvedený zákon a nadobudol účinnosť 1.7.2009, v ktorom sa uvádza, že stanovenie všeobecnej hodnoty majetku obce pri priamom predaji nesmie byť v deň schválenia prevodu obecným zastupiteľstvom staršie ako šesť mesiacov. Vyhotovené znalecké posudky a prevody schválené Mestským zastupiteľstvom v Košiciach pred účinnosťou tejto novely boli v súlade so zákonom č. 138/1991 Zb. o majetku obcí. Kontrolou neboli zistené nedostatky. ÚHK vypracoval záznam o výsledku kontroly a prerokoval záznam o kontrole s vedením magistrátu a príslušným odborným oddelením MMK.

C.	Ostatná činnosť vyplývajúca zo zákonov a iných predpisov
•	Vypracovala som správu o činnosti hlavného kontrolóra mesta Košice za rok 2010.

•	V zmysle § 20 zákona č. 431/2002 Z. z. o účtovníctve som preverila, či má mesto Košice vypracovanú výročnú správu mesta za rok 2009 a či ju má overenú audítorom, ktorý overuje  súlad výročnej správy s účtovnou závierkou do jedného roka od skončenia účtovného obdobia. Táto povinnosť je splnená.

Konsolidovaná výročná správa za rok 2009 je overená audítorom, ktorý vyjadril súlad medzi konsolidovanou výročnou správou a konsolidovanou účtovnou závierkou za rok 2009 v zmysle §22, §22 a zákona č. 431/2002 Z.z. o účtovníctve.
Táto povinnosť je splnená.

•	Vypracovala som dve stanoviská k prijatiu návratných zdrojov financovania: 
a) Stanovisko k prijatiu návratných zdrojov k 29.11.2010, a to z dôvodu, že mesto Košice v poslednom období podpísalo dve nové  úverové zmluvy. Účelom je financovanie vlastných investičných akcií v objeme 917 996,- € v zmysle prijatých uznesení MZ v Košiciach vo volebnom období 2006 – 2010. Ide o tieto investičné akcie:
•	výstavba svetelnej signalizácie priechodu pre chodcov na Slaneckej ul.,
•	zakúpenie služobného motorového vozidla pre potreby Mestskej polície, 
•	vybudovanie prepojovacej komunikácie Klimkovičova – Moskovská, 
•	odstránenie havarijného stavu MŠ Budapeštianska 3, 
•	odstránenie havarijného stavu ZŠ Jenisejská 22, 
•	generálna rekonštrukcia bývalej MŠ Muškátová 7 na administratívne účely.
Čistý dlh a splátková rezerva (k 29.11.2010)
•	ukazovateľ čistého dlhu k 29.11.2010 dosiahol hodnotu 32,31 %
•	úverová rezerva k 29.11.2010 predstavuje sumu 33 890207,76 €
•	ukazovateľ splátkovej rezervy k 29.11.2010 dosiahol hodnotu 13 %
•	splátková rezerva k 29.11.2010 predstavuje sumu 14 247 678,06 €
Hrubý dlh a splátková rezerva (k 29.11.2010)
Do výpočtu hrubého dlhu som zahrnula všetky uzavreté úverové zmluvy aj tie, ktoré majú byť pre - predfinancované z fondov. Pokladám za dôležité sledovať aj celkový vývoj dlhovej služby. Je to nástroj, ako  vhodne   realizovať investičný rozvoj mesta Košice na ďalšie rozpočtové roky a tým sa vyhnúť rizikám, ktoré sa môžu v budúcnosti vyskytnúť. 
•	ukazovateľ hrubého dlhu k 29.11.2010 dosiahol hodnotu 39,76 % 
•	úverová rezerva k 29. 11. 2010 dosiahla hodnotu 24 036 138,19 €
•	splátková rezerva je zhodná s výpočtom pri čistom dlhu, nakoľko do splátky istín a úrokov boli započítané aj splátky, ktoré budú pre - predfinancované z fondov v neskoršom období. Je potrebné mať rezervu na preklenutie tohto obdobia. 
b) Stanovisko k prijatiu návratných zdrojov k Januáru 2011, a to z dôvodu, že mesto Košice požiadalo  bankovú inštitúciu o  úver na krátkodobé financovanie prevádzkových potrieb mesta Košice vo výške 2 500 000,- € za účelom vyrovnania časového nesúladu medzi príjmami a výdavkami bežného rozpočtu v priebehu rozpočtového roka - návratné zdroje financovania. V mojom stanovisku je uvedené, že tieto zdroje financovania sa môžu použiť za podmienky, že mesto Košice ich bude hradiť z príjmov bežného rozpočtu do konca rozpočtového roka. 
Čistý dlh a splátková rezerva (január 2011)
•	predpokladaný ukazovateľ celkového dlhu mesta je 41,12 % 
•	predpokladaná úverová rezerva predstavuje sumu 20 819 038,- €
•	predpokladaný ukazovateľ splátkovej rezervy je 7,83 %
•	predpokladaná splátková rezerva predstavuje sumu 18 935 914,- €
Týmto som preverila dodržiavanie podmienok na prijatie návratných zdrojov financovania  v súlade so znením § 17 ods. 9 zákona č. 583/2004 Z.z. z dôvodu, že mesto Košice môže prijať úvery za splnenia určených zákonných podmienok v  § 17 zákona č. 583/2004 Z.z. o rozpočtových pravidlách územnej samosprávy.
•	Dňa 17.01.2011 som začala na MMK kontrolu plnenia uznesení Mestského zastupiteľstva v Košiciach prijatých v roku 2010 v súlade zo zákonom č. 369/1990 Zb. o obecnom zriadení 
§ 18 d. 
Zamestnanci ÚHK vykonávajú na základe môjho poverenia a podľa Plánu kontrolnej činnosti na I. polrok 2011 kontrolnú činnosť v subjektoch - ZŠ Kežmarská 28, Školská jedáleň pre ZŠ Kežmarská 28, Košice a ZŠ Kežmarská 30, Košice a Mestské lesy Košice a.s..

•	Manažérska činnosť 
So zamestnancami ÚHK som sa zúčastnila odbornej konferencie pre kontrolórov. Najdôležitejšiu témou odbornej konferencie bola kontrola hospodárenia rozpočtových organizácií, kde sa rozoberala definícia verejných prostriedkov, základné pravidlá rozpočtového hospodárenia - § 19 zákona č. 523/2004 Z. z. o rozpočtových pravidlách verejnej samosprávy, rozpočtové opatrenia, práva a povinnosti rozpočtových organizácií a osobitosti rozpočtového hospodárenia. Ďalej som sa zúčastnila so zamestnancami ÚHK seminára týkajúceho sa otázok a problémov aplikácie finančnej kontroly vo vypracovaní a obsahu vnútorných smerníc v orgánoch verejnej správy v nadväznosti na zákon č.502/2001 Z.z. o finančnej kontrole a vnútornom audite. 
Začala som prípravné práce na stanovisku k tvorbe návrhu programového rozpočtu na obdobie rokov – 2011, 2012, 2013.

•	Na porade vedenia mesta som poukázala na neaktuálnosť Vnútornej smernice č.8/04 o finančnej kontrole (priebežná, predbežná kontrola) z dôvodu legislatívnych zmien 
Vyhlášky č.517/2001 Z.z. o obsahu ročnej správy o výsledkoch finančných kontrol a jej doplnení Vyhláškou č.738/2004 Z.z..
PREHĽAD VYKONANÝCH KONTROL ÚHK MESTA KOŠICE PODĽA SUBJEKTOV V PRIEBEHU II. POLROKA 2010

								    Ing. Hana Jakubíková v. r.
V Košiciach, 28.01.2011                                       		Hlavný kontrolór mesta Košice